## Obavijest o namjeri davanju koncesije na pomorskom dobru u svrhu izgradnje i gospodarskog korištenja turističko-proizvodnog kompleksa za preradu i ugostiteljsku ponudu školjkaša u uvali Sutvid, k.o. Popova luka

### NN 37/2011 (30.3.2011.), Obavijest o namjeri davanju koncesije na pomorskom dobru u svrhu izgradnje i gospodarskog korištenja turističko-proizvodnog kompleksa za preradu i ugostiteljsku ponudu školjkaša u uvali Sutvid, k.o. Popova luka

VLADA REPUBLIKE HRVATSKE

860

Na temelju članka 17. stavka 1., a u vezi s člankom 19. stavkom 3. Zakona o pomorskom dobru i morskim lukama (»Narodne novine«, br. 158/2003, 100/2004, 141/2006 i 38/2009) i člankom 18. stavcima 1. i 2. Zakona o koncesijama (»Narodne novine«, broj 125/2008), Vlada Republike Hrvatske je na sjednici održanoj 17. ožujka 2011. godine donijela

OBAVIJEST

O NAMJERI DAVANJA KONCESIJE NA POMORSKOM DOBRU U SVRHU IZGRADNJE I GOSPODARSKOG KORIŠTENJA TURISTIČKO-
-PROIZVODNOG KOMPLEKSA ZA PRERADU I UGOSTITELJSKU PONUDU ŠKOLJKAŠA U UVALI SUTVID, k.o. POPOVA LUKA

I.

Koncesija se daje na pomorskom dobru u svrhu izgradnje i gospodarskog korištenja turističko-proizvodnog kompleksa za preradu i ugostiteljsku ponudu školjkaša u uvali Sutvid, k.o. Popova luka, a sukladno građevinskoj dozvoli: klase: UP/I-361-03/94-02/95, urbroja: 2117-05/4-94-1, od 23. studenoga 1994. godine, koju je izdao Ured za prostorno uređenje, stambeno-komunalne poslove, graditeljstvo i zaštitu okoliša Dubrovačko-neretvanske županije.

II.

Područje morskog akvatorija koje se daje u koncesiju u svrhu izgradnje i gospodarskog korištenja turističko-proizvodnog kompleksa za preradu i ugostiteljsku ponudu školjka, obilježeno je poligonom točaka izraženih u Gauss-Kruegerovoj projekciji, kako slijedi:

|  |  |  |
| --- | --- | --- |
|  | Y | X |
| 1 | 6 456 961,80 4 | 752 662,90 |
| 2 | 6 456 968,99 4 | 752 634,44 |
| 3 | 6 456 990,30 4 | 752 641,28 |
| 4 | 6 456 987,95 4 | 752 635,73 |

Područje kopnenog dijela pomorskog dobra koje se daje u koncesiju obuhvaća k.č.z. 129/2 i 3300, sve k.o. Popova luka.

Ukupna površina pomorskog dobra koje se daje u koncesiju iznosi 1.027 metra kvadratnih, od čega je 379 metara kvadratnih morski akvatorij, a 648 metara kvadratnih kopneni dio, i to sve kako je prikazano na grafičkoj podlozi koja čini Prilog 1. ove Obavijesti i ne objavljuje se u »Narodnim novinama«.

III.

Koncesija se daje na vremensko razdoblje od 15 godina od dana sklapanja ugovora o koncesiji.

IV.

Obvezni prilog ponudi sadrži:

1. dokaz o sposobnosti ponuditelja:

– izvadak iz sudskog registra trgovačkog društva ili obrtnica s upisanom djelatnošću za koju se traži koncesija,

– račun prihoda i gubitka za prošlu godinu (osim za novoosnovana društva i obrte),

– podatke o bonitetu i solventnosti (BON 1 i BON 2, osim za novoosnovana društva i obrte),

– izjavu da je ponuditelj ispunio sve obveze iz drugih koncesija, ako ih ima ili ih je imao,

– izjavu da li je ponuditelju do sada oduzimana koncesija, sukladno članku 30. Zakona o pomorskom dobru i morskim lukama;

2. ponuđeni iznos stalnog i promjenjivog dijela godišnje naknade za koncesiju, s tim da početni iznos sukladno Prilogu 1. Uredbe o postupku davanja koncesije na pomorskom dobru (»Narodne novine«, br. 23/2004, 101/2004, 39/2006, 63/2008 i 125/2010) iznosi

– stalni dio po metru kvadratnom (m²) zauzete površine – 10,00 kuna,

– promjenjivi dio u iznosu 3% od prihoda ostvarenog obavljanjem djelatnosti i pružanjem usluga;

3. studiju gospodarske opravdanosti, koja sadrži:

– postojeće stanje lokacije za koju se traži koncesija,

– plan investicija detaljno razrađen za cjelokupno vrijeme trajanja koncesije,

– iznos planirane investicije u zaštitu okoliša,

– iznos planirane ukupne investicije,

– izvore financiranja investicija (vlastiti izvori, krediti),

– procjenu rentabilnosti projekta (prihodi – rashodi);

4. izjavu ponuditelja o tehničkoj i kadrovskoj opremljenosti i organizacijskim sposobnostima za ostvarenje koncesije;

5. pismo namjere izdavatelja jamstva (banke) da će izdati jamstvo po dobivanju koncesije, koje jamstvo će biti bezuvjetno, »bez prigovora« i naplativo na prvi poziv, o davanju jamstva ponuditelja za dobro izvršenje obveza glede investicija, prema planu investicija iz studije gospodarske opravdanosti ponuditelja, na iznos 7% planirane investicijske vrijednosti, s rokom važenja 6 (šest) mjeseci po završetku planiranog investicijskog ciklusa;

6. idejno rješenje prema građevinskoj dozvoli Ureda za prostorno uređenje, stambeno-komunalne poslove, graditeljstvo i zaštitu okoliša Dubrovačko-neretvanske županije, klase: UP/I-361-03/94-02/95, urbroja: 2117-05/4-94-1, od 23. studenoga 1994. godine;

7. jamstvo za ozbiljnost ponude u vrijednosti od 2% od predviđene investicije u realizaciju projekta (bjanko mjenica, bankovna garancija ili zadužnica).

V.

Odabir najpovoljnije ponude obavit će se prema sljedećim kriterijima i načinu bodovanja:

– ponuđena visina stalnog dijela naknade za koncesiju 45%

– ponuđena visina promjenjivog dijela naknade za koncesiju 35%

– ponuđeni iznos ukupnog investicijskog ulaganja

prema studiji gospodarske opravdanosti 20%

Formule i način izračuna:

a) Koeficijent stalnog dijela koncesijske naknade = 45% × ponuđeni iznos stalnog dijela naknade za koncesiju
                                                                               najviši ponuđeni iznos stalnog dijela naknade za koncesiju

b) Koeficijent promjenjivog dijela koncesijske naknade = 35 % ×ponuđeni iznos promjenjivog dijela naknade za koncesiju
                                                                                        najviši ponuđeni iznos promjenjivog dijela naknade za koncesiju

c) Koeficijent ukupne investicije = 20% × ponuđeni iznos ukupne investicije
                                                           najviši ponuđeni iznos investicije

VI.

Ponuda se dostavlja na adresu: Ministarstvo mora, prometa i infrastrukture, Uprava pomorskog prometa, pomorskog dobra i luka, Prisavlje 14, 10 000 Zagreb.

Ponuda se dostavlja u papirnatom obliku u zatvorenoj omotnici, s nazivom i adresom davatelja koncesije, nazivom i adresom ponuditelja i s naznakom za »javno prikupljanje ponuda za dodjelu koncesije za izgradnju i gospodarsko korištenje turističko–proizvodnog kompleksa za preradu i ugostiteljsku ponudu školjkaša u uvali Sutvid, k.o. Popova luka«, te s napomenom »ne otvarati«.

U obzir će se uzimati samo ponude koje su u roku 30 dana od dana objave ove Obavijesti u »Narodnim novinama« upućene preporučeno poštom ili ovlaštenim pružateljem poštanskih usluga, ili neposredno predane u pisarnicu Ministarstva mora, prometa i infrastrukture, Zagreb, Prisavlje 14.

Ponuda mora biti napisana na hrvatskom jeziku i latiničnom pismu.

Javno otvaranje ponuda obavit će se u prostorijama Ministarstva mora, prometa i infrastrukture, Zagreb, Prisavlje 14, četvrti dan po isteku roka za predaju ponuda s početkom u 14 sati (u slučaju da je navedeni dan neradni, otvaranje ponuda bit će prvi sljedeći radni dan).

VII.

Protiv Odluke o davanju koncesije može se izjaviti žalba putem Ministarstva mora, prometa i infrastrukture, Državnoj komisiji za kontrolu postupaka javne nabave, Koturaška cesta 43/IV, 10 000 Zagreb, u roku od 15 dana, računajući od dana objave Odluke u »Narodnim novinama«.

VIII.

Postupak davanja koncesije započinje danom objave ove Obavijesti u »Narodnim novinama«.

Postupak na temelju kojeg se donosi Odluka i daje koncesija najpovoljnijem ponuditelju u svrhu gospodarskog korištenja pomorskog dobra je javni postupak.

IX.

Ova Obavijest objavit će se u »Narodnim novinama«.

Klasa: 934-01/11-02/03
Urbroj: 5030116-11-1
Zagreb, 17. ožujka 2011.

Predsjednica
Jadranka Kosor, dipl. iur., v. r.

Ostalo, NN 37/2011-860